CELEX: 62022TN0101
Language: el
Date: 2022-02-21 00:00:00
Title: Υπόθεση T-101/22: Προσφυγή της 21ης Φεβρουαρίου 2022 — OG κ.λπ. κατά Επιτροπής

19.4.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 165/39
            
         
      Προσφυγή της 21ης Φεβρουαρίου 2022 — OG κ.λπ. κατά Επιτροπής
      (Υπόθεση T-101/22)
      (2022/C 165/47)
      Γλώσσα διαδικασίας: η ισπανική
      
         Διάδικοι
      
      
         Προσφεύγοντες: OG, OH, OI και OJ (εκπρόσωπος: D. Gómez Fernández, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγοντες ζητούν από το Γενικό Δικαστήριο:
      
                  —
               
               
                  Να ακυρώσει το άρθρο 1 του κατ’ εξουσιοδότηση κανονισμού (ΕΕ) 2021/2288 (1) της Επιτροπής, της 21ης Δεκεμβρίου 2021, για την τροποποίηση του παραρτήματος του κανονισμού (ΕΕ) 2021/953 (2) του Ευρωπαϊκού Κοινοβουλίου και του Συμβουλίου όσον αφορά την περίοδο αποδοχής των πιστοποιητικών εμβολιασμού που εκδίδονται με τον μορφότυπο του Ψηφιακού Πιστοποιητικού COVID της ΕΕ τα οποία αναφέρουν την ολοκλήρωση της αρχικής σειράς εμβολιασμού.
               
            
                  —
               
               
                  Να καταδικάσει την Ευρωπαϊκή Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής, οι προσφεύγοντες προβάλλουν επτά λόγους.
      
                  1.
               
               
                  Ο πρώτος λόγος αντλείται από παράβαση των κανόνων περί αρμοδιότητας και του άρθρου 290, παράγραφος 1, ΣΛΕΕ.
                  
                              —
                           
                           
                              Συναφώς, οι προσφεύγοντες προβάλλουν υπέρβαση της εξουσιοδότησης που παρασχέθηκε από το Ευρωπαϊκό Κοινοβούλιο με τα άρθρα 12 και 5, παράγραφος 2, του κανονισμού 2021/953 και παράβαση των ως άνω άρθρων για τον λόγο ότι ο κατ’ εξουσιοδότηση κανονισμός δεν συμμορφώνεται προς τα βασικά στοιχεία της εξουσιοδοτικής πράξης και, εν πάση περιπτώσει, δεν εντάσσεται στο κανονιστικό πλαίσιο που καθορίζει η βασική νομοθετική πράξη, δεδομένου ότι οι αλλαγές δεν είναι αναγκαίες ελλείψει επιστημονικής προόδου όσον αφορά τον έλεγχο της πανδημίας COVID-19.
                           
                        
            
                  2.
               
               
                  Ο δεύτερος λόγος αντλείται από παράβαση των κανόνων περί αρμοδιότητας και του άρθρου 290, παράγραφος 1, ΣΛΕΕ.
                  
                              —
                           
                           
                              Συναφώς, οι προσφεύγοντες προβάλλουν υπέρβαση της εξουσιοδότησης που παρασχέθηκε από το Ευρωπαϊκό Κοινοβούλιο με τα άρθρα 13 και 5, παράγραφος 4, του κανονισμού 2021/953 και παράβαση των ως άνω άρθρων, καθώς και παράβαση ουσιώδους τύπου στο μέτρο που η εν λόγω επείγουσα διαδικασία εφαρμόστηκε χωρίς να συντρέχει η ειδική περίπτωση που προβλέπεται για την εφαρμογή της διαδικασία αυτής, να ανακύπτουν νέα επιστημονικά δεδομένα ή να επιβάλλεται τούτο από επιτακτικούς λόγους επείγοντος.
                           
                        
            
                  3.
               
               
                  Ο τρίτος λόγος αντλείται από προσβολή του θεμελιώδους δικαιώματος ελεύθερης κυκλοφορίας που κατοχυρώνεται στο άρθρο 21 ΣΛΕΕ, στο άρθρο 45 του Χάρτη των Θεμελιωδών Δικαιωμάτων της Ευρωπαϊκής Ένωσης και στο άρθρο 2 του πρωτοκόλλου αριθ. 4 της Ευρωπαϊκής Σύμβασης για την Προάσπιση των Δικαιωμάτων του Ανθρώπου και των Θεμελιωδών Ελευθεριών, από παράβαση του άρθρου 27 της οδηγίας 2004/38/ΕΚ της 29ης Απριλίου 2004 και από παραβίαση της αρχής της αναλογικότητας.
                  
                              —
                           
                           
                              Συναφώς, οι προσφεύγοντες επισημαίνουν ότι οι εισαχθέντες περιορισμοί δεν ανταποκρίνονται σε λόγους δημόσιας υγείας και ότι δεν αποδεικνύεται ούτε η αποτελεσματικότητα ούτε η αναγκαιότητά τους.
                           
                        
            
                  4.
               
               
                  Ο τέταρτος λόγος αντλείται από προσβολή των θεμελιωδών δικαιωμάτων του Χάρτη που αφορούν την ισότητα έναντι του νόμου (άρθρο 20) και την απαγόρευση των διακρίσεων (άρθρο 21) και των αντίστοιχων δικαιωμάτων της Ευρωπαϊκής Σύμβασης των Δικαιωμάτων του Ανθρώπου (ΕΣΔΑ), καθόσον εισάγεται, χωρίς σχετική επιστημονική βάση, διαφορετική μεταχείριση μεταξύ πλήρως εμβολιασμένων και εμβολιασμένων που λαμβάνουν και την αναμνηστική δόση.
               
            
                  5.
               
               
                  Ο πέμπτος λόγος αντλείται από έλλειψη αρμοδιότητας εξ αντικειμένου.
                  
                              —
                           
                           
                              Συναφώς, οι προσφεύγοντες προβάλλουν παραβίαση της αρχής της δοτής αρμοδιότητας και των άρθρων 5 και 168 ΣΛΕΕ διότι ούτε η Επιτροπή ούτε η ΕΕ έχουν αρμοδιότητα να λαμβάνουν μέτρα που επιβάλλουν τον εμβολιασμό, έστω και εμμέσως, επ’ απειλή αυτόματης απώλειας του πιστοποιητικού εμβολιασμού με την παρέλευση 270 ημερών από την ολοκλήρωση της σειράς εμβολιασμού.
                           
                        
            
                  6.
               
               
                  Ο έκτος λόγος αντλείται από προσβολή των αναγνωριζόμενων από τον Χάρτη θεμελιωδών δικαιωμάτων ελευθερίας (άρθρο 6), ιδιωτικής και οικογενειακής ζωής (άρθρο 7), ανθρώπινης αξιοπρέπειας (άρθρο 1) και σωματικής ακεραιότητας (άρθρο 3) και των αντίστοιχων δικαιωμάτων της ΕΣΔΑ καθόσον επιβάλλεται εμμέσως ο εμβολιασμός με την αναμνηστική δόση προκειμένου να μην απολεσθεί το πιστοποιητικό εμβολιασμού.
               
            
                  7.
               
               
                  Ο έβδομος λόγος αντλείται από κατάχρηση εξουσίας.
                  
                              —
                           
                           
                              Συναφώς, οι προσφεύγοντες προβάλλουν παράβαση του άρθρου 18 της ΕΣΔΑ καθόσον με τον κατ’ εξουσιοδότηση κανονισμό επιδιώκεται σκοπός διαφορετικός από τον προβλεπόμενο και συγκεκριμένα η έμμεση επιβολή του εμβολιασμού με την αναμνηστική δόση επ’ απειλή αυτόματης απώλειας του πιστοποιητικού εμβολιασμού.
                           
                        
            
         (1)  Κατ’ εξουσιοδότηση κανονισμός (ΕΕ) 2021/2288 της Επιτροπής, της 21ης Δεκεμβρίου 2021, για την τροποποίηση του παραρτήματος του κανονισμού (ΕΕ) 2021/953 του Ευρωπαϊκού Κοινοβουλίου και του Συμβουλίου όσον αφορά την περίοδο αποδοχής των πιστοποιητικών εμβολιασμού που εκδίδονται με τον μορφότυπο του Ψηφιακού Πιστοποιητικού COVID της ΕΕ τα οποία αναφέρουν την ολοκλήρωση της αρχικής σειράς εμβολιασμού (EE 2021, L 458, σ. 459).
      
         (2)  Κανονισμός (ΕΕ) 2021/953 του Ευρωπαϊκού Κοινοβουλίου και του Συμβουλίου, της 14ης Ιουνίου 2021, σχετικά με πλαίσιο για την έκδοση, την επαλήθευση και την αποδοχή διαλειτουργικών πιστοποιητικών εμβολιασμού κατά της COVID-19, διαγνωστικού της ελέγχου και ανάρρωσης από αυτή (Ψηφιακό Πιστοποιητικό COVID της ΕΕ) με σκοπό να διευκολυνθεί η ελεύθερη κυκλοφορία κατά τη διάρκεια της πανδημίας της COVID-19 (ΕΕ 2021, L 211, σ. 1).